== Gamle KUA ==
De gamle, nu nedrevne bygninger blev opført [[1972]]-[[1979|79]]. Komplekset blev tegnet af [[Eva og Nils Koppel]] i [[brutalisme|brutalistisk]] og [[modernisme|modernistisk]] stil og kaldtes oprindelig KUMUA (Københavns Universitets midlertidige udflytning til Amager). Det blev bygget i billige materialer og standardelementer a 7,2 m bredde, da det var beregnet til kun at stå 5-10 år, hvorefter bygningerne eventuelt skulle udskibes som [[ulandsbistand]] eller ombygges til erhvervsformål. Grundplanen var opbygget som gange, der dannede uregelmæssige firkanter. Etagerne er forbundet med separate trapperum. Lokalerne er nummereret efter trappenummer, etage og rum, f.eks. 18.2.173 (trappe 18, 2. sal, lokale 173). Indretningen bar præg af 1970'ernes mørke farver og æstetik, og bygningerne blev ofte udskældt for at være upersonlige, forvirrende, have dårligt indeklima (og være afsides beliggende, før udviklingen af [[Ørestad]]en).<ref>''Balladen om en betonbunker'', Politiken, 5.11.1995</ref><ref>''Universitet på Amager skal renoveres og udvides'', Politiken, 18.09.1995</ref><ref>Martin Zerlang: ''The university and the city'', 1997, GeoJournal 43.3: 241–246</ref> I 1995 diskuterede man at flytte fakultetet til [[Kommunehospitalet]], men det blev i stedet til [[Center for Sundhed og Samfund]]. Lektor (senere professor) i [[litteraturvidenskab]] [[Erik A. Nielsen]] skrev:
<blockquote>"KUA er et sted, hvor ånd overhovedet ikke kan leve. Byggeriet er så åndsforladt som nogen bygning i kongeriget, hangarer og supermarkeder medregnet. ... Enhver, der tilbagelægger en strækning igennem de uendelige gangarealer, vil: fyldes af en æstetisk ulyst, en tunghed i sjælen over en sådan monotoni og principiel grimhed. Enhver, der træder ind i et af undervisningslokalerne, der alle ligner hinanden til udmattelse, vil erfare, at disse omgivelser på samme tid er klangløse og støjende. Ikke bare er den fysiske lyd i rummene ydmygende, fordi den gør stemmer nøgne og slidte, men rummene mangler enhver overtone, som kan give undervisning, forelæsning og samtale flugt og fantasi."<ref>Erik A. Nielsen: ''Konkrete skader'', Weekendavisen, 21.07.1995 </ref></blockquote>
Det gamle KUA havde dog også forskellige velholdte gårdhaver. Efter opførelsen af de nye bygninger blev nogle kvaliteter ved det gamle byggeri fremhævet og foreslået bevaret.
Organisationer Uddannelsesinstitutioner